Pambarasih tangan

Pambarasih tangan (basa Inggris: hand sanitizer) adalah cacahar nang awamnya dipakai gasan mangurangi patogen di tangan. Pamakaian pambarasih tangan lawan alkuhul labih dikatujui daripada babasuh tangan mamakai sabun wan banyu di bamamacam kaadaan di tampat palayanan kawigasan. Pambarasih tangan rancaknya tamanjur mambunuh urganisma halus wan labih ditarima ulih tangan dibandingakan sabun wan banyu. Walau kaitu, babasuh tangan musti tatap digawi lamun parigatan kawa tajanak atawa imbah mamakai jamban. Pambarasih tangan lawan lain alkuhul kada dianjurakan gasan dipakai sacara awam. Di luar tampat layanan kawigasan, kamanjuran pamakai pambarasih tangan jadi pangganti basuh tangan kada didukung ulih bukti nang baik. Pambarasih tangan tasadia dalam bantuk cacahar wan busa.

Pambarasih tangan lawan alkuhul rancaknya manian sapalih kambuhan isopropil alkuhul, etanol (etil alkuhul), atawa n-propanol. Tianan alkuhul 60 sampai 95% tabukti paling manjur. Tagal, pamakaiannya musti bahati-hati marga kawa tasalukut. Pambarasih tangan lawan alkuhul manjur malawan bamamacam urganisma halus, tagal kada gasan spora. Sapalih janis pambarasih tangan manian sanyawa kaya gliserol gasan mancagah kulimbit karing. Janis lain alkuhul kawa manian benzalkonium klorida atawa triklosan.

Alkuhul sudah dipakai jadi antisiptik paling kada wayah pamulaan tahun 1363 lawan bukti pamakaiannya wayah warih 1800-an. Pambarasih tangan lawan alkuhul sudah awam dipakai di Irupa matan tahun 1980-an. Pambarasih tangan lawan alkuhul diandak dalam Daptar Tatamba Mandasar Urganisasi Kawigasan Dunia (WHO), wan marupakan tatambaan paamannya wan pmanjurnya nang diparluakan dalam sistim kawigasan. Haraga iciran di nagara bakambang bakisar kikira US $ 1,40-3,70 par litar palangan.

Pamakaian

Masarakat awam 
Gerakan Masyarakat Hidup Sehat (Germas) nang digalakakan ulih Kamantrian Kawigasan Ripublik Indunisia, mambari papadah pasal babasuh tangan. Pambarasih tangan lawan alkuhul dipadahakan wastu lamun kadada banyu wan sabun.

Wayah mamakai pambarasih tangan lawan alkuhul:

 Tuang pambarasih di sasabuting talapak tangan.
 Gusuk kadua tangan.
 Gusukakan pambarasih tangan di sabarataan pammukaan tangan wan jariji sampai mangaring.

Jujuhutan